CELEX: 52013PC0207
Language: et
Date: 2013-04-16
Title: Ettepanek: EUROOPA PARLAMENDI JA NÕUKOGU DIREKTIIV, millega muudetakse nõukogu direktiive 78/660/EMÜ ja 83/349/EMÜ seoses mittefinantsteabe ja mitmekesisust käsitleva teabe avalikustamisega suurte äriühingute ja kontsernide poolt

|
			
		
		
		52013PC0207
		
			Ettepanek: EUROOPA PARLAMENDI JA NÕUKOGU DIREKTIIV, millega muudetakse nõukogu direktiive 78/660/EMÜ ja 83/349/EMÜ seoses mittefinantsteabe ja mitmekesisust käsitleva teabe avalikustamisega suurte äriühingute ja kontsernide poolt /* COM/2013/0207 final - 2013/0110 (COD) */
			
				
		
		
			
			   	SELETUSKIRI
1.           ETTEPANEKU TAUST
Raamatupidamisarvestuse direktiivides[1] (edaspidi „direktiivid”)
käsitletakse aruandeaasta finantsaruannete ja konsolideeritud finantsaruannete
ning seotud aruannete koostamist. Eelkõige nähakse neljanda direktiivi artikli
46 lõike 1 punktiga b ette, et kui see on asjakohane, peab majandusaasta
aruanne sisaldama äriühingu arengu, tulemuslikkuse või positsiooni mõistmiseks
vajalikul määral ka muud kui finantsteavet, sealhulgas teavet keskkonna ja
töötajatega seotud küsimuste kohta. 
Lisaks sätestatakse kõnealuse direktiivi
artiklis 46a eeskirjad ühingujuhtimise aruande sisu kohta, mille peavad
koostama börsil noteeritud äriühingud. 
Komisjon on tunnistanud ühtse turu aktis[2] võimalust parandada kõigi
sektorite äriühingute esitatava sotsiaalse ja keskkonnaalase teabe
läbipaistvust, et tagada võrdsed tingimused, ning kordas seda teatises „ELi
uuendatud strateegia aastateks 2011–2014 ettevõtja sotsiaalse vastutuse
valdkonnas”[3].
Käesoleva ettepanekuga täidetakse ühte uuendatud strateegia peamist kohustust. 
Teatises määratletakse ettevõtja sotsiaalne
vastutus kui „ettevõtja vastutus tema tegevusega ühiskonnale avalduva mõju
eest”. Selles tunnistatakse, et ettevõtja sotsiaalse vastutuse arendamise
eestvedajad peaksid olema ettevõtjad ise ning et neil peaks olema kehtestatud
protsess, mille alusel lõimida sotsiaalsed ja keskkonnaalased aspektid oma
majandustegevusse ja strateegiasse. Seega on ettevõtja sotsiaalse vastutuse
poliitika keskne element mittefinantsteabe avalikustamine.
Suurem läbipaistvus võib aidata ettevõtjatel
paremini juhtida oma mittefinantsriske ja võimalusi ning seega parandada oma
muid kui finantsnäitajate alusel hinnatavaid tulemusi. Samas kasutavad
kodanikuühiskonna organisatsioonid ja kohalikud kogukonnad mittefinantsteavet,
et hinnata ettevõtja tegevusega seotud mõju ja riske. Lisaks võimaldab see
investoritel võtta paremini arvesse säästva arengu aspekte ja pikaajaliste
eesmärkide saavutamist. 
Konsulteerimised on siiski näidanud, et ainult
piiratud arv ELi suuri äriühinguid avalikustab korrapäraselt mittefinantsteavet
ning avalikustatud teabe kvaliteet varieerub palju, mis muudab investorite ja
sidusrühmade jaoks äriühingute positsiooni ja tulemuste mõistmise ja võrdlemise
keeruliseks. 
Käesoleva ettepanekuga kehtestatakse
teatavatele suurtele äriühingutele nõue avalikustada asjaomane
mittefinantsteave ja mitmekesisust käsitlev teave, et tagada võrdsed tingimused
kogu ELis. 
Direktiivi ettepanekus võetakse paindlik ja
mittesekkuv lähenemisviis. Äriühingud võivad kasutada olemasolevaid
siseriiklikke või rahvusvahelisi aruandlusraamistikke ning nad säilitavad oma
tegutsemisruumi, et määrata kindlaks oma poliitika, ning paindlikkuse, et
avalikustada teave kasulikult ja asjakohaselt. Kui äriühingud leiavad, et mõni
poliitikavaldkond ei ole nende jaoks asjakohane, lubatakse neil selgitada selle
põhjust, mitte ei sunnita neid poliitikat esitama.
Euroopa Parlament tunnistas oma kahes
resolutsioonis, milleks olid „Ettevõtja sotsiaalne vastustus, usaldusväärne,
läbipaistev ja vastutustundlik ettevõtlus ning jätkusuutlik majanduskasv”[4] ning „Ettevõtja sotsiaalne
vastutus, ühiskonna huvide edendamine ning suund säästvale ja kaasavale
taastumisele”[5],
vajadust suurendada selles valdkonnas läbipaistvust ning kutsus komisjoni üles esitama
seadusandlikku ettepanekut. 
Eelnevat arvesse võttes on käesoleva
ettepaneku peamised eesmärgid:
(1)         
suurendada teatavate äriühingute läbipaistvust ning
suurendada praegu avalikustatava mittefinantsteabe asjakohasust, järjepidevust
ning võrreldavust, tugevdades ja täpsustades olemasolevaid nõudeid;
(2)         
muuta suurema läbipaistvuse abil äriühingute
juhtorganid mitmekesisemaks, et hõlbustada juhtkonna tulemuslikku järelevalvet
ja äriühingu usaldusväärset üldjuhtimist;
(3)         
suurendada äriühingu vastutust ja tulemuslikkust
ning ühtse turu tõhusust.
Raamatupidamisarvestuse direktiivides esitatud
praegune lähenemisviis mittefinantsteabe avalikustamise puhul ei ole olnud
piisavalt tulemuslik. Enamik konsulteeritud sidusrühmi leidis, et
raamatupidamisarvestuse direktiivides sätestatud kohustus on ebaselge ning võib
kahjustada õiguskindlust. 
Seepärast on vaja selgemaid nõudeid ja
suuremat keskendumist äriühingu pikaajalise edukuse seisukohast olulistele
päevakajalistele küsimustele. Mõni liikmesriik on töötanud välja siseriiklikud
õigusaktid, mis lähevad kaugemale raamatupidamisarvestuse direktiivide
nõuetest. Riiklikud nõuded on siiski väga mitmekesised ning see vähendab
siseturul tegutsevate äriühingute ja investorite jaoks arusaadavust. 
Mõni liikmesriik on kasutusele võtnud nn
„täida või selgita” mudelid, mille kohaselt äriühingud saavad valida, kas
esitavad tegelikult teavet või alternatiivina avalikustavad põhjused, miks nad
teavet ei esita. Teised on kehtestanud täieliku õigusnõude, mis võib olla üsna
normatiivne. Mõni liikmesriik keskendub suurtele äriühingutele, samal ajal
teised keskenduvad üksnes teatavatele börsil noteeritud äriühingutele või
riigile kuuluvatele äriühingutele. Ühed liikmesriigid viitavad
rahvusvahelistele suunistele (kuigi sageli erinevatele), teised aga töötavad
välja enda riigisiseseid aruandlussuuniseid. See erinev lähenemisviis on
põhjustanud õigusraamistike killustatuse ELis. Seepärast on käesoleva
ettepaneku eesmärk tagada võrdsed tingimused, piirates rohkemas kui ühes
liikmesriigis tegutsevate ettevõtjate jaoks kulusid, ning tagada investoritele
lihtsam ja laialdasem juurdepääs peamisele kasulikule teabele.
Lisaks võib juhtorganite ebapiisava
mitmekesisusega kaasneda juhatuse liikmete seisukohtade sarnasus (nn
rühmamõtlemine) ning suurem vastuseis uudsetele ideedele. See võib negatiivselt
mõjutada juhtkonna otsustes kahtlemist ja juhtkonna üle järelevalve teostamist
juhatuse poolt ning seega äriühingute tulemusi. Mitmekesisuspoliitika suurem
läbipaistvus võib samuti aidata oluliselt kaasa võrdse kohtlemise edendamisele
ning diskrimineerimise vastu võitlemisele asjaomaste ja muude äriühingute
otsuseid tegevates organites. Usutunnistuse või veendumuste, puude, vanuse või
seksuaalse sättumuse alusel diskrimineerimine on töö saamisel ja kutsealale pääsemisel
keelatud direktiiviga 2000/78/EÜ. Direktiiviga 2006/54/EÜ on keelatud sooline
diskrimineerimine tööhõive ja elukutse valdkonnas. Direktiiviga 2000/43/EÜ on
keelatud rassilise ja etnilise päritolu alusel diskrimineerimine töö saamisel.
Tuvastatud probleemid võivad mõjutada
äriühingute üldiseid tulemusi, aruandekohustust, investorite suutlikkust
asjakohaselt ja õigeaegselt hinnata ja arvesse võtta kogu asjaomast teavet ning
ELi finantsturgude tõhusust. Nende probleemide tõttu võib mõnikord jääda täiel
määral kasutamata ühtse turu potentsiaal jätkusuutliku majanduskasvu ja
tööhõive tagamisel.
2.           HUVITATUD ISIKUTEGA
KONSULTEERIMISE JA MÕJU HINDAMISE TULEMUSED
Konsulteerimine sidusrühmade ja huvitatud
isikutega
Komisjoni talitused on pidanud sidusrühmadega
korrapäraseid ja ulatuslikke dialooge kogu selle menetluse ajal, mille
tulemuseks on käesolev muutmise ettepanek. Eesmärk oli koguda kõigi huvitatud
isikute, sealhulgas finantsaruannete koostajate ja kasutajate, valitsusväliste
organisatsioonide jt arvamusi. Dialoog toimus järgmisel viisil:
–              
kaks üldsusega konsulteerimist, millest üks
käsitles ettevõtjate poolt mittefinantsteabe avalikustamist ning teine
äriühingu üldjuhtimise ELi raamistikku. Mittefinantsteabe puhul toetas valdav
enamus sidusrühmi vajadust parandada praegust õigusraamistikku, sest see võiks
olla kasulik nii teabe koostajatele kui ka kasutajatele. Mitmekesisuse puhul
avaldasid konsulteerimise „Äriühingu üldjuhtimise ELi raamistik” enamik
vastajatest selget toetust äriühingute mitmekesisuspoliitika avalikustamisele.
Nad leidsid, et suurem läbipaistvus võimaldaks investoritel teha teadlikumaid
otsuseid ning aitaks vähendada rühmamõtlemist;
–              
ajutine eksperdirühm, kuhu kuulusid 16 eri kogemuse
ja taustaga liiget; ning
–              
mitu koosolekut sidusrühmade ja liikmesriikide
esindajatega.
Mõju hindamine
Komisjoni talituste teostatud mõju hindamise
käigus tehti kindlaks kaks peamist küsimust: 1)
mittefinantsteabe ebapiisav läbipaistvus ning 2) mitmekesisuse puudumine
juhatuses. 
Mittefinantsteabe ebapiisav läbipaistvus

Teatavad äriühingud ei ole asjakohaselt
vastanud sidusrühmade (sealhulgas investorite, aktsionäride, töötajate ja
kodanikuühiskonna organisatsioonide) kasvavale nõudlusele mittefinantsilise
läbipaistvuse järele. Esile on toodud konkreetseid probleeme nii teabe koguse
kui ka kvaliteediga. 
–                        
Teabe kogus:
hinnanguliselt avalikustab umbes 42 000 ELi suurest äriühingust ametlikult
mittefinantsteavet igal aastal ainult umbes 2500 äriühingut. 
–                        
Teabe kvaliteet:
üldiselt ei vasta äriühingute avalikustatav teave piisavalt kasutajate
vajadustele. 
Komisjoni talituste tehtud analüüsi tulemusena
selgus, et probleemi põhjuseks on nii turutõrge kui ka reguleerimisega seotud
puudused. Esiteks näivad turustiimulid olevat ebapiisavad või ebaühtlased.
Olenemata suurenenud nõudlusest mittefinantsteabe järele, tajuvad mõned
sidusrühmad, et mittefinantsteabe avalikustamisest tulenevad hüved ainult pikas
perspektiivis ning neid hüvesid on arvuliselt raske täpselt väljendada,
kusjuures lühiajalised kulud on tajutavamad ja kergesti mõõdetavad. Mõni
äriühing, kes küll põhimõtteliselt tunnistab mittefinantsaruandlusega
kaasnevaid hüvesid, võib selle tajumuse tõttu olla vähem valmis selle valdkonna
poliitikat aktiivselt rakendama.
Teiseks ei ole ELi tasandi ja liikmesriikide
tasandi reguleerivad meetmed olnud selle probleemiga tegelemisel piisavalt
tulemuslikud. 
Praeguse olukorra parandamiseks on kaalutud
mitmeid valikuid, sealhulgas olemasoleva nõude karmistamine, uute nõuete
kehtestamine üksikasjalikuks aruandluseks või ELi standardi kehtestamine. Nende
poliitikavalikute hindamise põhjal näis, et eelistatud valik oleks olemasoleva
kohustuse karmistamine, nõudes mittefinantsülevaate esitamist majandusaasta
aruandes. 
Juhatuse ebapiisav mitmekesisus 
Äriühingute juhatustes, mille liikmetel on
sarnane hariduslik ja kutsealane taust, geograafiline päritolu, vanus või sugu,
võib domineerida kitsas rühmamõtlemine. Sellega võib kaasneda tõhusa kriitika
puudumine juhtkonna otsuste suhtes, kuna eri seisukohtade, väärtuste ja pädevuste
puudumine võib viia debati, ideede ja vastuväidete vähenemiseni juhtorganis.
See võib põhjustada ka juhtkonna poolt pakutud uuenduslike ideede raskemat
aktsepteerimist. Juhatuse ebapiisav mitmekesisus on eeskätt seotud asjaoluga,
et äriühingutel ei ole piisavalt turustiimuleid, mis sunniksid olukorda muutma.
Seega toob juhatuse liikmete ametissemääramise mitteasjakohane poliitika, mille
kohaselt valitakse liikmed väga väikese arvu isikute hulgast, kaasa olukorra,
kus pidevalt valitakse sarnase taustaga liikmeid. Lisaks suurendab probleemi
juhatuse mitmekesisuse ebapiisav läbipaistvus, sest teabe tase ja ulatus, mil
määral kõnealune teave on üldisele avalikkusele kättesaadav, on sageli
ebapiisav.
Juhatuse ebapiisav mitmekesisus ja
läbipaistvuse puudumine võivad seega põhjustada äriühingute tekke, mida ei
juhita väga hästi, mis on vähem kaasavad ja vähem uuenduslikud ning seega
aitavad vähem kaasa majanduskasvule. Silmas pidades strateegia „Euroopa 2020”
kaasava ja jätkusuutliku majanduskasvu eesmärke, on komisjon kaalunud mitmeid
valikuid nende probleemide lahendamiseks. Nende poliitikavalikute hindamise
tulemusena näis, et kõige asjakohasem valik praeguses etapis oleks mitmekesisuspoliitika
avalikustamine. See on ka valik, mida eelistab enamik sidusrühmi võrreldes
muude valikutega, nagu näiteks kohustuslik mitmekesisuspoliitika või meede, mis
keskendub üksnes värbamispõhimõtetele.
Lisaks nendele sätetele, esitas komisjon 14.
novembril 2012 seadusandliku ettepaneku, eesmärgiga saavutada börsil noteeritud
äriühingutes alaesindatud soo vähemalt 40 %line esindatus tegevjuhtkonda
mittekuuluvate juhtorgani liikmete hulgas, välja arvatud väikeste ja keskmise
suurusega ettevõtjate puhul[6].
3.           ETTEPANEKU ÕIGUSLIK KÜLG
Direktiivide kavandatud muutmine 
Ettepanek on neljanda direktiivi artikli 46 ja
seitsmenda direktiivi artikli 36 muudatus, mis käsitleb mittefinantsteabe
avalikustamist. Juhtorganite mitmekesisuse uue nõude puhul tehakse ettepanek
muuta neljanda direktiivi artiklit 46a. 
Raamatupidamisarvestuse direktiividega
reguleeritakse kõigi nende piiratud vastutusega äriühingute finantsaruannetes
esitatud teavet, mis on asutatud liikmesriigi või Euroopa Majanduspiirkonna
(EMP) õiguse alusel. Kuna läbipaistvuse direktiivi artikli 4 lõikes 5
osutatakse neljanda direktiivi artiklile 46 ja seitsmenda direktiivi artiklile
36, hõlmavad nende sätete kavandatud muudatused ka ELi reguleeritud turgudel
noteeritud äriühinguid isegi siis, kui nende registrijärgne asukoht on
kolmandas riigis. 
Õiguslik alus, subsidiaarsus ja proportsionaalsus
Ettepanek põhineb aluslepingu artikli 50
lõikel 1, mis on äriühinguõiguse valdkonnas siseturu saavutamisele
suunatud ELi meetmete vastuvõtmise õiguslik alus. Ettepanekuga nähakse ette, et
suured äriühingud peaksid avalikustama mittefinantsteabe vastavalt nõuete
kogumile, mis on välja töötatud läbipaistvuse suurendamiseks, et tugevdada
äriühingu läbipaistvust ja aruandekohustust ning samal ajal piirates mis tahes
asjatut halduskoormust. 
Subsidiaarsuse põhimõtte kohaselt peaks EL
võtma meetmeid üksnes juhul, kui ta suudab saavutada paremaid tulemusi kui seda
suudetaks teha sekkumisega liikmesriigi tasandil, ning meetmed peaksid piirduma
poliitikaeesmärkide saavutamiseks vajaliku ja proportsionaalsega. Mitu
liikmesriiki on hiljuti võtnud vastu õigusaktid, millega nõutakse selles
valdkonnas täiendavat avalikustamist. Riiklikud nõuded näivad siiski olevat
väga mitmekesised, mis raskendab äriühingute võrdlemist siseturul. Käesoleva
muudatuse eesmärgid on sellised, mida ei ole võimalik saavutada liikmesriikide
tasandil võetavate ühepoolsete meetmetega. 
Täiendava läbipaistvusega ei tohiks kaasneda
asjatut halduskoormust. Väiksemate äriühingute jaoks on teabe kogumine ja
analüüsimine keerulisem. Põhimõtte „kõigepealt mõtle väikestele” kohaselt ei
tuleks käesoleva direktiivi kohaseid nõudeid kohaldada äriühingute suhtes,
mille suurus on allapoole kindlaksmääratud künnist. 
Suurte äriühingute puhul on vaja
mittefinantsteave avalikustamine muuta ELi tasandil kättesaadavamaks,
kasulikumaks ja ühtsemaks, sest nende äriühingute tegevus on sageli
üleeuroopaline ning oluline investoritele ja muudele sidusrühmadele kogu
siseturul. Lisaks ühtse teabe ühtlustatud nõudele, mis oleks ühine kogu
siseturul, peaks liikmesriikidel olema teatav paindlikkus seoses täiendavate
aruandlusnõuetega. Selleks on raamatupidamisarvestuse direktiivide muudatus
kõige asjakohasem õiguslik vahend, sest sellega võimaldatakse liikmesriikidele
teatav paindlikkus. Direktiivide muutmine tagab ka selle, et kavandatud ELi
meetme sisu ja vorm ei lähe kaugemale sellest, mis on regulatiivse eesmärgi
saavutamiseks vajalik ja proportsionaalne. 
Ettepaneku üksikasjalik selgitus 
Mittefinantsteave

Artikli 46 lõike 1
punktiga b sätestatud praeguse kohustusega nähakse ette, et suured äriühingud
avalikustavad mittefinantsteabe, sealhulgas seoses keskkonnaalaste ja
töötajatega seotud küsimustega. See meede töötati välja, et pakkuda
äriühingutele, investoritele ja teistele ühtsel turul tegutsevatele
sidusrühmadele olulisi hüvesid ning seega aidata kaasa kaasava ja jätkusuutliku
pikaajalise majanduskasvu ja tööhõive saavutamisele. 
Ettepaneku artikli 1
punktiga a nõutakse teatavatelt suurtelt äriühingutelt oma majandusaasta
aruandes sellise ülevaate avalikustamist, mis sisaldab olulist teavet vähemalt
keskkonnaküsimuste, sotsiaalsete ja töötajatega seotud küsimuste, inimõiguste
austamise ja korruptsioonivastase võitlusega seotud küsimuste kohta. Nende
valdkondade puhul ülevaade sisaldab i) äriühingu põhimõtete kirjeldust, ii)
tulemusi ja iii) riskidega seotud aspekte. 
Kõnealuse teabe
esitamisel, ilma et see piiraks liikmesriigi tasandil kehtestatud võimalike
rangemate nõuete kohaldamist, võib äriühing tugineda riigisisestele, ELi või
rahvusvahelistele raamistikele, näiteks ÜRO Global Compact, ÜRO ettevõtluse ja
inimõiguste juhtpõhimõtted, millega rakendatakse ÜRO raamistikku „Kaitsta,
austada ja heastada”, OECD suunised hargmaistele ettevõtjatele, ISO 26000,
Rahvusvahelise Tööorganisatsiooni kolmepoolne deklaratsioon rahvusvaheliste
ettevõtete ja sotsiaalpoliitika põhimõtete kohta ning globaalne
aruandlusalgatus, ning avalikustada, millisele raamistikule nad on tuginenud.
Äriühing, kes ei kohalda konkreetseid põhimõtteid neist ühes või enamas
valdkonnas, on kohustatud selgitama, miks see nii on. 
Sellisena on meede
suunatud äritegevuse seisukohast asjakohasele teabele, mis on kasulik otsuste
tegemise eesmärgil nii äriühingu sees kui ka investoritele ja muudele
sidusrühmadele. Meetmega nähakse ette märkimisväärne paindlikkus ja välditakse
ebavajalikku halduskoormust äriühingutele, eelkõige kõige väiksematele, kelle
suhtes ei kohaldata uusi avalikustamisnõudeid. Nõutud avalikustamisega suurtele
äriühingutele kaasnevad kulud on vastavuses teabe väärtusega ja kasulikkusega
ning ettevõtjate suuruse, mõju ja keerukusega.
Eelkõige nagu on
täpsustatud artikli 1 punktis a, kohaldatakse kohustust üksnes nende
äriühingute suhtes, kelle töötajate keskmine arv on üle 500 ning kelle
bilansimaht on kas üle 20 miljoni euro või puhaskäive on üle 40 miljoni euro.
See künnis, mis on raamatupidamisarvestuse direktiivi kohaselt praegu
kohaldatavast (st 250 töötajat) kõrgem, on tasakaalustatud, sest sellega
piiratakse mis tahes asjatut halduskoormust ning tagatakse muude kui
finantsaruandluskohustuste asjakohane ulatus. Uus nõue hõlmaks selle põhjal
ELis hinnanguliselt 18 000 äriühingut.
Lisaks nagu on
täpsustatud artikli 1 punktis b, on need äriühingud, kes koostavad aruande sama
majandusaasta kohta, vabastatud kohustusest esitada mittefinantsülevaade,
tingimusel et kõnealune aruanne i) hõlmab samu teemasid ja sisu, mis on nõutud
artikli 1 punktiga a, ii) põhineb riigisisestel, ELi või rahvusvahelistel
raamistikel ning iii) on lisatud majandusaasta aruandele. 
Artikli 1 punktiga c
vabastatakse tütarettevõtjad lõike 1 punktis a sätestatud kohustusest
tingimusel, et vabastatud ettevõtja ja selle tütarettevõtjad on konsolideeritud
teise ettevõtja majandusaasta aruandes ning et konsolideeritud majandusaasta
aruanne vastab artikli 1 punkti a kohastele nõuetele. 
Mitmekesisus 
Lõike 1 uue punktiga g nõutakse, et suured
börsil noteeritud äriühingud esitavad teabe oma mitmekesisuspoliitika kohta,
sealhulgas vanuse, soo, geograafilise mitmekesisuse ning haridusliku ja
kutsealase taustaga seotud aspektide kohta. Teave esitatakse ühingujuhtimise
aruandes ning peab sisaldama sellise poliitika eesmärke, selle rakendamist ja
saavutatud tulemusi. Äriühingud, kellel mitmekesisuspoliitikat ei ole, on
kohustatud üksnes selgitama, miks see nii on. 
4.           MÕJU EELARVELE 
Ettepanek ei mõjuta ühenduse eelarvet. 
2013/0110 (COD)
Ettepanek:
EUROOPA PARLAMENDI JA NÕUKOGU DIREKTIIV,
millega muudetakse nõukogu direktiive
78/660/EMÜ ja 83/349/EMÜ seoses mittefinantsteabe ja mitmekesisust käsitleva
teabe avalikustamisega suurte äriühingute ja kontsernide poolt
(EMPs kohaldatav tekst)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eriti selle artikli 50 lõiget 1,
võttes arvesse Euroopa Komisjoni ettepanekut,
olles edastanud seadusandliku akti eelnõu
riikide parlamentidele,
võttes arvesse Euroopa Majandus- ja
Sotsiaalkomitee arvamust[7],
võttes arvesse regioonide komitee arvamust[8], 
toimides seadusandliku tavamenetluse kohaselt
ning arvestades järgmist:
(1)       Komisjon teatises Euroopa
Parlamendile, nõukogule, Euroopa Majandus- ja Sotsiaalkomiteele ning Regioonide
Komiteele „Ühtse turu akt – Kaksteist vahendit majanduskasvu edendamiseks ja
usalduse suurendamiseks „Üheskoos uue majanduskasvu eest””,[9] mis võeti vastu 13. aprillil
2011, tegi komisjon kindlaks vajaduse parandada kõigi sektorite äriühingute
esitatava sotsiaalse ja keskkonnaalase teabe läbipaistvust, et tagada võrdsed
tingimused. 
(2)       25. oktoobril 2011 vastu
võetud komisjoni teatises Euroopa Parlamendile, nõukogule, Majandus- ja
Sotsiaalkomiteele ning Regioonide Komiteele „ELi uuendatud strateegia aastateks
2011–2014 ettevõtja sotsiaalse vastutuse valdkonnas”[10] korrati vajadust parandada
sotsiaalse ja keskkonnaalase teabe esitamist äriühingute poolt ning esitada
selles valdkonnas seadusandlik ettepanek.
(3)       Euroopa Parlament tunnistas
oma 6. veebruari 2013. aasta kahes resolutsioonis, milleks olid „Ettevõtja
sotsiaalne vastustus, usaldusväärne, läbipaistev ja vastutustundlik ettevõtlus
ning jätkusuutlik majanduskasv”[11]
ning „Ettevõtja sotsiaalne vastutus, ühiskonna huvide edendamine ning suund
säästvale ja kaasavale taastumisele”[12],
selle olulisust, et äriühingud avalikustavad teabe säästva arengu kohta, nagu
näiteks sotsiaalsete ja keskkonnaalaste tegurite kohta, et teha kindlaks
jätkusuutlikkuse riskid ning suurendada investorite ja tarbijate usaldust ning
kutsus komisjoni üles esitama ettepanekut, mis käsitleb mittefinantsteabe
avalikustamist äriühingute poolt. 
(4)       Suurettevõtjate
mittefinantsteabe avalikustamist käsitlevate siseriiklike õigusnormide
kooskõlastamine on tähtis ühtmoodi nii äriühingute kui ka aktsionäride ja muude
sidusrühmade jaoks. Kooskõlastamine on neis valdkondades oluline, sest enamus
neist äriühingutest tegutsevad rohkemas kui ühes liikmesriigis.
(5)       Vaja on kehtestada ka teatav
õiguslik miinimumnõue seoses selle teabe ulatusega, mille äriühingud kogu ELis
peaksid tegema avalikkusele kättesaadavaks. Majandusaasta aruanne peaks andma
õiglase ja tervikliku ülevaate äriühingu põhimõtetest, tulemustest ja
riskidest.
(6)       Kogu ELis avalikustatava
mittefinantsteabe järjepidevuse ja võrreldavuse suurendamiseks tuleks
äriühingutelt nõuda, et nad esitavad oma majandusaasta aruandes
mittefinantsülevaate, mis sisaldab teavet vähemalt keskkonnaküsimuste,
sotsiaalsete ja töötajatega seotud küsimuste, inimõiguste austamise ning
korruptsioonivastaste võitlusega seotud küsimuste kohta. Selline ülevaade peaks
sisaldama nende küsimustega seotud põhimõtete, tulemuste ja riskide kirjeldust.

(7)       Kõnealuse teabe esitamisel
võivad äriühingud tugineda siseriiklikele raamistikele, ELi raamistikele (nt
keskkonnajuhtimis- ja -auditeerimissüsteem (EMAS)) ning rahvusvahelistele
raamistikele, nagu Ühinenud Rahvaste Organisatsiooni (ÜRO) Global Compact, ÜRO
ettevõtluse ja inimõiguste juhtpõhimõtted, millega rakendatakse ÜRO raamistikku
„Kaitsta, austada ja heastada”, Majanduskoostöö ja Arengu Organisatsiooni
(OECD) suunised hargmaistele ettevõtjatele, Rahvusvahelise
Standardiorganisatsiooni (ISO) 26000, Rahvusvahelise Tööorganisatsiooni (ILO)
kolmepoolne deklaratsioon rahvusvaheliste ettevõtete ja sotsiaalpoliitika
põhimõtete kohta ning globaalne aruandlusalgatus (GRI).
(8)       ÜRO Rio+20 konverentsi
lõppdeklaratsiooni „Soovitud tulevikuvisioon” („The Future We Want”)[13] punktis 47 tunnistatakse
ettevõtete säästvat arengut käsitleva aruandluse tähtsust ning soovitatakse
äriühingutel võimaluse korral kaaluda säästva arengu teabe lisamist oma
aruandlustsüklisse. Selles julgustatakse ka majandusharu, huvitatud valitsusi
ja asjaomaseid sidusrühmasid vajaduse korral ÜRO süsteemi toetusega, et töötada
välja parimate tavade mudelid ning hõlbustada meetmeid finants- ja
mittefinantsteabe integreerimiseks, võttes arvesse juba olevaolevate
raamistikega saadud kogemusi.
(9)       Investorite juurdepääs
mittefinantsteabele on samm lähemale verstapostile, milleks on 2020. aastaks
selliste turu- ja poliitikastiimulite kehtestamine, millega ressursitõhusa
Euroopa tegevuskava[14]
raames premeeritakse ettevõtete investeeringuid tõhususse.
(10)     Euroopa Ülemkogu 24. ja 25.
märtsi 2011 kohtumisel kutsuti üles vähendama üldist regulatiivset koormust,
eelkõige väikeste ja keskmise suurusega ettevõtjate puhul, nii Euroopa kui ka
liikmesriikide tasandil ning soovitati meetmeid, et suurendada tootlikkust;
samal ajal on strateegia „Euroopa 2020” (aruka, jätkusuutliku ja kaasava
majanduskasvu strateegia) eesmärk parandada ärikeskkonda väikeste ja keskmise
suurusega ettevõtjate jaoks ning edendada nende rahvusvahelistumist. Seega
tuleks vastavalt põhimõttele „kõigepealt mõtle väikestele” kohaldada
direktiivide 78/660/EMÜ ja 83/349/EMÜ kohaseid avalikustamisnõudeid ainult
teatavate suurte äriühingute ja kontsernide suhtes.
(11)     Kõnealuste mittefinantsteabe
avalikustamise nõuete kohaldamisala tuleks määratleda töötajate keskmise arvu,
koguvara ja käibe alusel. Väikesed ja keskmise suurusega ettevõtjad peaksid
olema vabastatud täiendavate nõuete kohaldamisest ning kohustust avalikustada
majandusaasta aruandes mittefinantsülevaade tuleks kohaldada ainult nende
äriühingute suhtes, kelle keskmine töötajate arv on üle 500 ning kas
bilansimaht kokku on üle 20 miljoni euro või puhaskäive on üle 40 miljoni euro.

(12)     Mõni direktiivi 78/660/EMÜ ja
direktiivi 83/349/EMÜ reguleerimisalasse kuuluv äriühing või kontsern juba
koostab mittefinantsaruandeid vabatahtlikult. Kõnealuste äriühingute suhtes ei
tuleks kohaldada kohustust esitada majandusaasta aruandes mittefinantsülevaade,
tingimusel et aruanne käsitleb sama majandusaastat, hõlmab vähemalt sama sisu,
mis on nõutud käesoleva direktiiviga, ning on lisatud majandusaasta aruandele. 
(13)     Paljud ettevõtjad, kes
kuuluvad direktiivi 78/660/EMÜ reguleerimisalasse, kuuluvad kontserni.
Konsolideeritud majandusaasta aruanded tuleks koostada nii, et teavet selliste
kontsernide kohta võib edastada kontserni liikmetele ja kolmandatele isikutele.
Seepärast tuleks konsolideeritud majandusaasta aruandeid reguleerivad
siseriiklikud õigusaktid kooskõlastada, et saavutada selle teabe võrreldavus ja
ühtsus, mida ettevõtjad peaksid liidus avaldama.
(14)     Vastavalt direktiivi
78/660/EMÜ artikli 51a punktis e nõutule peaks vannutatud audiitorite aruanne
sisaldama ka arvamust majandusaasta aruande, sealhulgas majandusaasta aruandes
sisalduva mittefinantsteabe, ja sama majandusaasta raamatupidamise aastaaruande
vastavuse kohta. 
(15)     Äriühingu haldus-, juht- ja
järelevalveorganite liikmete pädevuse ja seisukohtade mitmekesisus lihtsustab
hea arusaama omandamist äriühingu organisatsioonilisest korraldusest ja
tegevusest.. See võimaldab nende organite liikmetel teha konstruktiivset
kriitikat juhtkonna otsuste kohta ning olla avatum uudsetele ideedele,
vähendades liikmete sarnaste seisukohtade ja rühmamõtlemise tekkimist. Seega
aitab see kaasa tulemuslikule järelevalvele juhtkonna üle ja äriühingu edukale
üldjuhtimisele. Seepärast oleks oluline suurendada äriühingutes kehtestatud
mitmekesisuspoliitika läbipaistvust. Sellega teavitataks turgu äriühingu
üldjuhtimise tavadest ning seega avaldataks kaudselt survet äriühingutele, et
neil oleks mitmekesisemad juhtorganid. 
(16)     Kohustust avalikustada oma
haldus-, juht- ja järelevalveorganite mitmekesisuspoliitika seoses selliste
aspektidega nagu vanus, sugu, geograafiline mitmekesisus, hariduslik ja
ametialane taust, tuleks kohaldada üksnes börsil noteeritud suurte äriühingute
suhtes. Seepärast tuleks kõnealusest kohustusest vabastada väikesed ja keskmise
suurusega ettevõtjad, keda võib vabastada teatavatest raamatupidamisaruandluse
kohustustest vastavalt direktiivi 78/660/EMÜ artiklile 27.
Mitmekesisuspoliitika avalikustamine peaks olema ühingujuhtimise aruande osa,
nagu on sätestatud direktiivi 78/660/EMÜ artiklis 46a. Äriühingud, kellel ei
ole sellist mitmekesisuspoliitikat, ei peaks olema kohustatud seda poliitikat
kehtestama, kuid nad peaksid selgelt selgitama, miks nad seda ei tee.
(17)     Kuna käesoleva direktiivi
eesmärki, nimelt suurendada äriühingute poolt kogu ELis avalikustava teabe
asjakohasust, ühtsust ja võrreldavust, ei suuda liikmesriigid piisavalt
saavutada ning meetme toime tõttu on seda parem saavutada liidu tasandil, võib
liit võtta meetmeid kooskõlas Euroopa Liidu lepingu artiklis 5 sätestatud
subsidiaarsuse põhimõttega. Kõnealuses artiklis sätestatud proportsionaalsuse
põhimõtte kohaselt ei lähe käesolev direktiiv nimetatud eesmärgi saavutamiseks
vajalikust kaugemale.
(18)     Käesolevas direktiivis
järgitakse põhiõigusi ja peetakse kinni põhimõtetest, mida on tunnustatud
eeskätt Euroopa Liidu põhiõiguste hartas, sealhulgas ettevõtlusvabadus, eraelu
austamine ja isikuandmete kaitse. Käesolevat direktiivi tuleb rakendada
kooskõlas nimetatud õiguste ja põhimõtetega. 
(19)     Seepärast tuleks direktiive
78/660/EMÜ ja 83/349/EMÜ vastavalt muuta,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 78/660/EMÜ muutmine
Direktiivi 78/660/EMÜ muudetakse
järgmiselt.
(1)                   
Artiklit 46 muudetakse järgmiselt:
(a)         
lõige 1 asendatakse järgmisega:
„1. (a)   Majandusaasta aruanne sisaldab
erapooletut ülevaadet äriühingu äritegevuse ja positsiooni arengust ja
tulemustest koos kirjeldusega äriühingu ees seisvatest peamistest riskidest ja
ebakindlatest asjaoludest. 
Ülevaade on äritegevuse mastaapi ja keerukust arvestav
äriühingu äritegevuse ja positsiooni arengut ja tulemusi käsitlev
tasakaalustatud ja terviklik analüüs.
b) Äriühingute puhul, mille keskmine töötajate arv
majandusaasta jooksul on rohkem kui 500 ning millel oma bilansipäeval on kas
bilansimaht rohkem kui 20 miljonit eurot või puhaskäive rohkem kui 40
miljonit eurot, sisaldab ülevaade ka mittefinantsülevaadet, milles on esitatud
teave vähemalt keskkonnaküsimuste, sotsiaalsete ja töötajatega seotud
küsimuste, inimõiguste austamise ja korruptsioonivastase võitlusega seotud
küsimuste kohta, sealhulgas järgmine teave: 
i) nende põhimõtete kirjeldus, mida äriühing
järgib seoses nende küsimustega;
ii) nende põhimõtete tulemused;
iii) nende küsimustega seotud riskid ja see,
kuidas äriühing neid riske juhib.
Kui äriühingul ei ole põhimõtteid seoses neist ühe
või enama valdkonnaga, peab ta esitama selgituse, miks ta seda ei tee.
Sellise teabe esitamisel võib äriühing tugineda
riigisisestele, ELi tasandi või rahvusvahelistele raamistikele ning seda tehes,
täpsustama millisele raamistikule ta on tuginenud. 
(c)        Äriühingu arengu, tulemuste või
positsiooni mõistmiseks vajalikus ulatuses hõlmab analüüs konkreetse äriühingu
seisukohast asjakohaseid nii rahalisi kui ka mitterahalisi peamisi
tulemusnäitajaid.
(d)        Majandusaasta aruandes esitatav analüüs
sisaldab vajaduse korral viiteid ja lisaselgitusi raamatupidamise aastaaruandes
esitatud summade kohta.”
(b)                   
lõige 4 asendatakse järgmisega: 
„4. Kui äriühing koostab sama majandusaasta kohta
ulatusliku aruande, mis tugineb riigisisestele, ELi tasandi või
rahvusvahelistele raamistikele ning mis sisaldab lõike 1 punktis b sätestatud
teavet, vabastatakse ta kohustusest esitada lõike 1 punktis b sätestatud
mittefinantsülevaade, tingimusel et selline aruanne on osa majandusaasta aruandest.”
(c)                   
lisatakse lõige 5: 
„5. Äriühing, kes on tütarettevõtja, on vabastatud
lõike 1 punktis b kehtestatud kohustusest juhul, kui äriühing ja selle
tütarettevõtjad on konsolideeritud teise äriühingu finantsaruannetes ja
majandusaasta aruandes ning kõnealune konsolideeritud majandusaasta aruanne on
koostatud vastavalt direktiivi 83/349/EMÜ artikli 36 lõikele 1.”
(2)                   
Artiklit 46a muudetakse järgmiselt:
(a)         
lõikele 1 lisatakse järgmine punkt g: 
„g) äriühingu haldus-, juht- ja
järelevalveorganite mitmekesisuspoliitika kirjeldus seoses selliste aspektidega
nagu vanus, sugu, geograafiline mitmekesisus, hariduslik ja ametialane taust,
selle mitmekesisuspoliitika eesmärgid, kuidas seda on rakendatud ning selle
tulemused aruandeperioodil. Kui äriühingul selline poliitika puudub, sisaldab
aruanne selget ja põhjendatud selgitust, miks see nii on. ”
(b)         
lisatakse lõige 4: 
„4. Lõike 1 punkti g ei kohaldata äriühingute
suhtes artikli 27 tähenduses. ”
(3)                   
Artikkel 53a asendatakse järgmisega:
„Artikkel 53a
Liikmesriigid ei tee käesoleva direktiivi
artiklites 1a, 11, 27, artikli 43 lõike 1 punktides 7a ja 7b, artikli 46 lõikes
3 ning artiklites 47 ja 51 sätestatud vabastusi äriühingutele, kelle
väärtpaberitega on lubatud kaubelda reguleeritud turul direktiivi 2004/39/EÜ
artikli 4 lõike 1 punkti 14 tähenduses.”
Artikkel 2

Direktiivi 83/349/EMÜ muutmine
Direktiivi 83/349/EMÜ muudetakse
järgmiselt. 
(1)                   
Artiklit 36 muudetakse järgmiselt:
(a)         
lõige 1 asendatakse järgmisega: 
„1.        Konsolideeritud majandusaasta aruanne
sisaldab erapooletut ülevaadet äriühingu äritegevusest ja positsioonist ja
konsolideeritud ettevõtete positsioonist tervikuna ning ka kirjeldust äriühingu
ees seisvatest peamistest riskidest ja ebakindlatest asjaoludest.
Ülevaates analüüsitakse tasakaalustatult äriühingu
äritegevust ja positsiooni ning konsolideeritud äriühingute positsiooni
tervikuna, võttes arvesse äriühingu suurust ja keerukust. 
Nende konsolideeritavate äriühingute
emaettevõtjate puhul, mille keskmine töötajate arv majandusaasta jooksul koos
on rohkem kui 500 ning mille bilansimaht bilansipäeval on kas rohkem kui 20
miljonit eurot või puhaskäive on rohkem kui 40 miljonit eurot, sisaldab
ülevaade mittefinantsülevaadet, milles on esitatud teave vähemalt
keskkonnaküsimuste, sotsiaalsete ja töötajatega seotud küsimuste, inimõiguste
austamise ning korruptsioonivastaste võitlusega seotud küsimuste kohta,
sealhulgas järgmine teave: 
–              
i) nende põhimõtete kirjeldus, mida äriühing järgib
seoses nende küsimustega;
–              
ii) nende põhimõtete tulemused;
–              
iii) nende küsimustega seotud riskid ja see, kuidas
äriühing neid riske juhib.
Kui konsolideeritud ettevõtjad tervikuna ei oma
põhimõtteid seoses neist ühe või enama küsimusega, peab äriühing esitama
selgituse, miks ta seda ei tee.
Sellise teabe esitamisel võib konsolideeritud
majandusaasta aruanne põhineda riigisisestel, ELi tasandi või rahvusvahelistel
raamistikel ning seda tehes, täpsustama millisele raamistikule ta on tuginenud.
Sellise arengu, tulemuste või positsiooni
mõistmiseks vajalikus ulatuses hõlmab analüüs asjaomase äriühingu seisukohast
asjakohaseid nii rahalisi kui ka mitterahalisi peamisi tulemusnäitajaid.
Konsolideeritud majandusaasta aruandes esitatav
analüüs sisaldab vajaduse korral viiteid ja lisaselgitusi raamatupidamise
konsolideeritud aastaaruandes esitatud summade kohta.”
(b)         
lisatakse lõiked 4 ja 5: 
„4. Kui emaettevõtja koostab sama majandusaasta
kohta ulatusliku aruande, mis käsitleb kogu konsolideeritud äriühingute
kontserni ja mis tugineb riigisisestele, ELi tasandi või rahvusvahelistele
raamistikele ning sisaldab lõike 1 kolmandas lõigus sätestatud teavet,
vabastatakse emaettevõtja kohustusest koostada lõike 1 kolmandas lõigus
sätestatud mittefinantsülevaade, tingimusel et selline ulatuslik aruanne on
konsolideeritud majandusaasta aruande osa. 
5. Emaettevõtja, kes on ka tütarettevõtja, on
vabastatud lõike 1 kolmandas lõigus sätestatud kohustusest juhul, kui
vabastatud äriühing ja selle tütarettevõtjad on konsolideeritud teise äriühingu
finantsaruannetes ja majandusaasta aruandes ning kõnealune konsolideeritud
majandusaasta aruanne on koostatud vastavalt lõike 1 kolmandale lõigule.”
Artikkel 3

Ülevõtmine
1.           Liikmesriigid jõustavad
käesoleva direktiivi järgimiseks vajalikud õigus- ja haldusnormid hiljemalt […][15]. Nad edastavad kõnealuste
normide teksti viivitamata komisjonile.
              Liikmesriigid võivad
sätestada, et esimeses lõigus osutatud sätteid kohaldatakse esmalt liikmesriigi
õigusega reguleeritud nende äriühingute 1. jaanuaril 201_[16] algava majandusaasta suhtes,
kelle vabalt võõrandatavate väärtpaberitega on lubatud kaubelda mis tahes
liikmesriigi reguleeritud turul Euroopa Parlamendi ja nõukogu 21. aprilli 2004.
aasta direktiivi 2004/39/EÜ (finantsinstrumentide turgude kohta) artikli 4
lõike 1 punkti 14 tähenduses, ning kõigi muude artiklitega 1 ja 2 hõlmatud
äriühingute puhul 1. jaanuaril 201_[17]
algava majandusaasta suhtes.
              Kui liikmesriigid need
meetmed vastu võtavad, lisavad nad nendesse meetmetesse või nende meetmete
ametliku avaldamise korral nende juurde viite käesolevale direktiivile. Sellise
viitamise viisi näevad ette liikmesriigid.
2.           Liikmesriigid edastavad
komisjonile käesoleva direktiiviga reguleeritavas valdkonnas nende poolt
vastuvõetavate põhiliste siseriiklike õigusnormide teksti.
Artikkel 4
Jõustumine
Käesolev direktiiv jõustub kahekümnendal
päeval pärast selle avaldamist Euroopa Liidu Teatajas.
Artikkel 5
Adressaadid
Käesolev direktiiv on adresseeritud
liikmesriikidele.
Strasbourgis,
Euroopa
Parlamendi nimel                           Nõukogu nimel
president                                                        eesistuja
[1]               Neljas nõukogu direktiiv, 25. juuli 1978, mis käsitleb
teatavat liiki äriühingute raamatupidamise aastaaruandeid (78/660/EMÜ);
seitsmes nõukogu direktiiv, 13. juuni 1983, mis käsitleb konsolideeritud
aastaaruandeid (83/349/EMÜ).
[2]               „Ühtse turu akt – Kaksteist vahendit majanduskasvu
edendamiseks ja usalduse suurendamiseks”, KOM(2011) 206, http://eur-lex.europa.eu/LexUriServ/LexUriServ.do?uri=COM:2011:0206:FIN:ET:PDF, lk 14.
[3]               KOM(2011) 681 (lõplik), 25. oktoober 2011.
[4]               Raport: ettevõtja sotsiaalne vastutus, usaldusväärne,
läbipaistev ja vastutustundlik ettevõtlus ning jätkusuutlik majanduskasv
(2012/2098(INI)); õiguskomisjon. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//ET&language=ET
[5]               Raport: ettevõtja sotsiaalne vastutus, ühiskonna huvide
edendamine ning suund säästvale ja kaasavale taastumisele (2012/2097(INI));
tööhõive- ja sotsiaalkomisjon. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//ET&language=ET
[6]               Ettepanek: Euroopa Parlamendi ja nõukogu direktiiv,
milles käsitletakse soolise tasakaalu parandamist börsil noteeritud äriühingute
tegevjuhtkonda mittekuuluvate juhtorgani liikmete seas ja sellega seotud
meetmeid, COM(2012) 614 final.
[7]               ELT C , , lk .
[8]               ELT C , , lk .
[9]               KOM(2011) 206 (lõplik), 13. aprill 2011.
[10]             KOM(2011) 681 (lõplik), 25. oktoober 2011.
[11]             Raport: ettevõtja sotsiaalne vastutus, usaldusväärne,
läbipaistev ja vastutustundlik ettevõtlus ning jätkusuutlik majanduskasv
(2012/2098(INI)); õiguskomisjon. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//ET&language=ET
[12]             Raport: ettevõtja sotsiaalne vastutus, ühiskonna huvide
edendamine ning suund säästvale ja kaasavale taastumisele (2012/2097(INI));
tööhõive- ja sotsiaalkomisjon. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//ET&language=ET
[13]             Ühinenud Rahvaste Organisatsioon, „The Future We Want”,
ÜRO säästva arengu konverentsi (Rio+20) lõppdokument, A/CONF.216/L.1. 
[14]             KOM(2011) 571 (lõplik), 20. september 2011.
[15]             Kaks aastat pärast jõustumist.
[16]             Esimene aasta pärast ülevõtmise tähtpäeva.
[17]             Teine aasta pärast ülevõtmise tähtpäeva.